- KOROSIANI
- <
- 1
- >

KOROSIANI
Korosianido Vua Amure
Are Korosi fu Efesasi ivuake ijia ro Eisia guove ijia. Foru fu amure Godido vua abena e Korosiko ije nijasiaema baki ro fu e Ifafurasi kuamoga fu va Godido vua kuariae. Ro maza ijia fu kuariamoga e uruvana bu una zinuivena Jesu ma vierafei. Ro Foru fu naebe e ije sidove ijia kariva ije giae rove fuka bu vierafena buefuo baname isoe. Foru fasi ige fu isoema ije fu e ije bu vua kufuimena nijasiavo ijiebuo fu kuaena isoema ijene. Fu vierafe e ije bube e Korosiko ije kame iserekiro fu ije vierafei. E vua kufui nijasiavo ije bu kuaevo Jesu fu ma Godido fari bano kuae ro fume anera ijiekino kuae. Ro kuke bu vierafe e ije ma vierafevo ije bu Mosisido akae ije ro vame vajae surive kania ufuvo ije iriniakuae bu ijiege vierafei. Ijadufuo Foru fu fasi ige isoena e Korosiko ije nijasiana kia, Kuraesi fu ma Godi vareki ro sanaema buone ijiakiro vame buone ijiakiro vierafe buone bu besuno kiae. Ro Kuraesido duvado ijia Godi fu ire boeje ige amaeriama ijadufuo fu e ma vierafevo ijiebuo nigofo ije fure rei. Ro fune Kuraesire fuosukua fu vame maeje Godi fu e karauniavo ije ro ma karivako ijene.
Korosido vua binobino Foru fu isoema ijeja -
1:1-14 Foru fu e Korosiko ije buone oemarena bu aroriaema ijene.
1:15-23 Kuraesi fu irere remoeno ro fu e ije erano kuaevo ijene.
1:24–2:5 Foru fu sosi ijadufuo imenoema ijene.
2:6–3:4 E Korosiko ije bunika Kuraesina besu afuina karinokiro e ije vua kufui nijasiavo ije ijuoegafiadufuo ijene
3:5–4:1 Vame ije e Godi ma vierafevo bu kenoedufuo ijene
4:2-18 Forudo vua radekuma ije fu kuariaema ijia fu anadiae ijene.
1
1-2 Na Afasero Foru e ije Godire fuone vierafema ijia daro miega na Jesu Kuraesido vua maeje abena e gue kuariave. Ro nare e Timoti uvia nuvuone ijiaki fasi ige isoena e are Korosi ijia karina Kuraesi ma vierafevo ije nijiave. No vierafe Godi Asoe nuvuone ije fu maza boeje ja ma rejiakinu ro ifejiaga ja kafaena karinoedufuo.
No jone izege ja Kuraesi ma vierafekinu ro oetuavo ijadufuo Godido oemarevo ijene
3 No maza boeje baname nuvuone no isoevo ije noka joefuo una Godi E Ireobo Jesu Kuraesido Asoe ijadufuo oemareve. 4 Ijadufuo maeje no jone izege ja Jesu Kuraesi ma vierafevo ijiakiro jone izege ja e Godi ma vierafevo ije oetuavo no ije fie. 5 Ja amure Godido vua maeje fu jone vuaema ijia jane ire maeje Godi fu jone redufuo ije jane fieva ijadufuo jaka ma vierafe. Ja ire ije Godi fu saove ijia joefuo kanafuina samuamo jane fie. Ijadufuo jaka Godi ma vierafekinu oetuave.
6 Ro e boeje are irore ijia karinoeva ije bu Godido vua maeje bune fie. Ijadufuo buka oe kuderiana una vame maeje ijia mimata kenoeve. Ro vua maeje ijiakiro Godido marejiamo ije bune dabe are jone ijia kuariana vuakoga jane fiena ma vierafei. Ijadufuo jadua jane urina vua ije oemarekinu nuveve. 7 Ro vua ije fune e Ifafurasire kuariamo jane fie. Ro e Ifafurasi fu kai nuvuone ma fu nuvuone akaegue ijia fuka e ijuoebaki rena maza boeje Kuraesido imeno. 8 Ijadufuo fure izege Kavene Akae fu daro miako ja Godido e ije oetuaevo ije kuarue.
No Godi baname isoega ja fuone maeje fu vierafemo ije vierafedufuo ijene
9 Ijadufuo no iko zinume ijia jone izege ja kenoevo ije fiena noka maza boeje joefuo baname isoeve. No joefuo Godido baname isoega fu ifejiaga ja irere fu joefuo vierafemo ije mukoreigia vierafeke. Ro kuke Kavene Akae fu ifejiaga ja ire boeje mukoreigia vierafekinu renoedufuo. 10 Ro no baname isoega ja izege E Ireobo fu vierafema ijia karikinu ro ire fu oemaredufuo ijiaru kenoke. Ro kuke ja vame maeje binobino ijia mukoreigia kenoekina jone ja Godi vierafevo ije fuka ma ireobo reke.
11-12 Ro no Godi baname isoega fu daro fuone ka ma ireobo ije miaga ja irufui bino bu jone ruovo ijia ka uria giriesana kabuaekabuaeki kenoeke. Ro kuke maza boeje jaka oe jone ijia Asoe nuvuone oemarejanoeke. Ijadufuo maeje fure ja karauniae ijadufuo jane manido ja rade ire ije fu are fuone sanaema ijia kanafui naema ije gue kedufuo.
13 Godi fu Setanido daro ije fu no samuaguomo ijia karaunue. Areme fu kaenamuona una Fari fuone Jesu fu oetuamo ijadufuo daro ije fu no samuaguomo ijia unue. 14 Ijadufuo maeje fune Jesure korosi ijia nuvuefuo baronema ijia Godi fu no karaunuona ise nuvuone boeje guona arei.
Kuraesire ire boeje fuka ma asidiaema ijene
15 Ro Kuraesi fu ire boeje fu amaeriaema ije fuka ma asidiae ro fuje fuka ma Godi ije no gavo baki ije vareki. 16 Ijadufuo Godi fu duvado fuone ijia ire boeje ume igia ro saove ijia naovo no giavo ro giavo baki ije amaeriae. Ro kuke fu duvado fuone ijia kavene maeje amaeriae. Ro kavene ije buka ma daroki ijadufuo bu ire boeje samuagiave. Ro Godi ire boeje fu amaeriaema ije fu Jesudo duvado ijia fu oemaredufuo ije amaeriae. 17 Ro Kuraesi fuje fu ire boeje fu naebe amaeriaeva ijia fume ijia fina ruae. Ro Kuraesi fu uria fino ijadufuo ire boeje fure daro fuone ijia kena besu enafu faradiana fikinu samuagiame. 18 Ro fuje fu e ije bu Godi ma vierafevo ijiebuo nigofo ijene. Ro ige bu karina ruovo ije zinume ije fure. Ro e boeje bu naebe nafeva ijia fuje fune ude ijia fina ruae. Ro kuke fune fure amure baronena una uri. Ijadufuo fune fure fikinu ire boeje samuagiame. 19 Ijadufuo Godi fune fuone vierafema ijia fu daro fuone ijiakina izege fu fino ro kuke fu e izeki ro izege fu remo ije boeje fune Fari fuone ijare besu ijiege renoekinu nijasuome. 20 Ro Godi fu vierafe fu Fari fuone ijadufuo duvado ijia ire boeje ume igia ro saove gufia naovo ijiakiro e boeje no kena una fuone rekiro vierafei. Ro Godido Fari ije fu kurosi ijia baronema ijia fu kavuane fuone ije abena usiae. Fu kavuane ijare abe usiaena ise nuvuone soekorejuema ijadufuo no una e fuone rena besu kafaena karive.
Godi fu Fari fuone Jesu Kuraesido duvado ijia e karauniaema ijene
21 Ude oe jone jaka isema vierafenoekinu ise boeje renoe. Ijadufuo jaka Godi ijuoena e ani fuone rei. 22 Rove Godi fune iviama Fari fuone Jesu Kuraesi surive ije fu abena kurosi ijia baronema ijadufuo duvado ijia fune una ja kaenamiae. Ijadufuo jane fuina besu kafaena e fuone rei. Fu vierafe fu ja kaenamiaga ja e maturae ro akae rekina ja vajae naeki nidua fuone ijia irekiro fu ijadufuo ijiege rei. 23 Ijadufuo nika giriesa ijuoebaki rena darokuma Godi besu ije ma vierafefo. Ro jade mamoena Godido vua maeje ja ude fieva ije arevo. Ro igia fie, na Foru nadua na Godido imena vua besu ije dabe are irore igia nijasianoeve.
Godido vua sauki ijeja Kuraesi fu oe jone ijia fino ijene
24 Na joefuo vajae fiane abevo ije na ireobo oemareve. Ijadufuo iviama na Kuraesi fu vajae fiane izege na abedufuo fu vierafema ije nane biediana furive. Ro iviama na e Godi ma vierafevo ijiebuo akaegue ijia vajae fiane igene abeve. Ro e ije Godi ma vierafevo ije bu Jesudo sosi ijene. 25 Na e sosi ijiebuo imevo ijene reva ijadufuo maeje Godire jone ma ijadufuo i ige na mie. Na e imevo rekina nare Godido vua maeje foteke nijasiana abe mukoreigia samadirejiake. 26 Ro vua maeje bu Godido kuaeva ije fu vua sauiki. Ro e ije bu isuibe kari ruoma oeva ije bu vua ije fu sauima ije bu naebe fie ro kuke bu naebe gae. Rove fune Godire iviama abena e ije bu fu ma vierafevo ije samadirejiamo bune fiekinu ro bune gae.
27 Godi fu vierafe fuka vua fuone ije nuriete namo ije dabe e Jiusi baki ije samadirejiaga bu gakuae fu ije vierafei. Ro vua ije nuriete namo ijeja Kuraesi fune oe jone ijia fido ja Godido sanaema maeje gue kedufuo. 28 Ijadufuo no Kuraesido vua ije e boeje nijasiave. Ro vua ije none fiena ma vierafevo ijadufuo no e boeje nijasiana oe visusaejiave. No ijiege nijasiaekina e boeje bu Godido nidua ijia e damuiki rena Jesuna besu iredufuo. 29 Ijadufuo naka Kuraesido daro ka gikikimana ije fu miemo ijia joefuo isejavaena imeve.

- KOROSIANI
- <
- 1
- >

© 1994, 2006 Wycliffe Bible Translators, Inc.